**Előterjesztés**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2018. október 16-i ülésére**

**Javaslat a Savaria Megyei Hatókörű Városi Múzeum Szervezeti és Működési Szabályzatának elfogadására**

A közfeladatot ellátó szervek iratkezelésének általános követelményeiről szóló 335/2005. (XII.29.) Kormányrendelet (a továbbiakban: Rendelet) 3.§ (3) bekezdése értelmében a közfeladatot ellátó szerv vezetője a szervezeti és működési szabályzatában határozza meg az iratkezelés szervezeti rendjét, az iratkezelésre, valamint az azzal összefüggő tevékenységekre vonatkozó feladat- és hatásköröket, továbbá kijelöli az iratkezelés felügyeletét ellátó vezetőt.

A Polgármesteri Hivatal Belsőellenőrzési Irodája 2017. évben az önkormányzat fenntartásában működő intézményekben a fentiekre vonatkozóan felügyeleti jellegű vizsgálatot folytatott, amelyet 2018. évben utóvizsgálat követett.

A Savaria Megyei Hatókörű Városi Múzeum (a továbbiakban: Múzeum) a vizsgálatot követően eleget tett a Rendeletben foglaltaknak, és a Szervezeti és Működési Szabályzatát (a továbbiakban: SzMSz) módosította.

A szükséges módosítás okán a Múzeum az SzMSz-ben egyúttal a Schrammel-gyűjteményre vonatkozó technikai kiegészítéseket is tett.

A módosításokat az előterjesztés 1. sz. melléklete jelzi, míg az egységes szerkezetbe foglalt SzMSz-t a 2. sz. melléklet tartalmazza. A mellékletek terjedelmükre való tekintettel kizárólag elektronikus úton kerülnek kiküldésre.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (IX.3.) sz. önkormányzati rendelet 70.§ (5) bekezdése úgy rendelkezik, hogy azon költségvetési szervek esetén, ahol a törvény a fenntartó hatáskörébe utalja az SzMSz, vagy más intézményi működést szabályozó dokumentum elfogadását - a feladatkör szerint illetékes bizottság előzetes véleményezését követően - a polgármester jogosult annak jóváhagyására.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2018. október „ ”**

**/: Koczka Tibor :/**

**HATÁROZATI JAVASLAT**

**……../2018. (X. 16.) JTKB sz. határozat**

Szombathely Megyei Jogú Város Közgyűlésének az Önkormányzat Szervezeti és Működési Szabályzatáról szóló 34/2014. (IX.3.) sz. önkormányzati rendelete 70.§ (5) bekezdése alapján a Savaria Megyei Hatókörű Városi Múzeum Szervezeti és Működési Szabályzatát az előterjesztés 2. sz. melléklete szerinti tartalommal jóváhagyásra javasolja a polgármesternek.

**Felelős: Koczka Tibor alpolgármester**

**Dr. Takátsné Dr. Tenki Mária, a Bizottság elnöke**

**(A végrehajtás előkészítéséért:**

**Dr. Bencsics Enikő, az Egészségügyi és Közszolgálati Osztály vezetője**

**Mester Ágnes, az Egészségügyi, Kulturális és Koordinációs Iroda vezetője)**

**Határidő: azonnal**